Document ID: 32009L0025

KOMISJONI DIREKTIIV 2009/25/EÜ,
2. aprill 2009,
millega muudetakse nõukogu direktiivi 91/414/EMÜ seoses toimeaine püraklostrobiin kasutuse laiendamisega
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 6 lõike 1 teise lõigu teist taanet,
ning arvestades järgmist:
(1)
Komisjoni direktiivi 2004/30/EÜ (2) kohaselt oli püraklostrobiin kantud toimeainena direktiivi 91/414/EMÜ I lisasse.
(2)
Püraklostrobiini I lisasse kandmise taotlemise käigus esitas selle tootja BASF SE (edaspidi „teavitaja”) seenetõrjega seotud kasutusviiside kohta andmeid, mille põhjal võis üldiselt järeldada, et püraklostrobiini sisaldavad taimekaitsevahendid vastavad eeldatavasti direktiivi 91/414/EMÜ artikli 5 lõike 1 alapunktides a ja b sätestatud ohutusnõuetele. Seetõttu on püraklostrobiin kantud kõnealuse direktiivi I lisasse erisättega, et liikmesriigid võivad lubada selle kasutamist üksnes fungitsiidina.
(3)
Lisaks seenetõrjele teatavate põllumajanduslike kasutusviiside puhul on teavitaja nüüd taotlenud erisätete muutmist, et lubada toimeaine püraklostrobiini kasutamist taimekasvuregulaatorina. Kasutuse laiendamise vajaduse põhjendamiseks on teavitaja esitanud lisateavet.
(4)
Saksamaa on teavitaja esitatud teavet ja andmeid hinnanud. Oktoobris 2008 teatas Saksamaa komisjonile oma seisukoha, et taotletud kasutuse laiendus ei kujuta endast ohtu lisaks nendele ohtudele, mida on juba arvesse võetud püraklostrobiini kohta direktiivi 91/414/EMÜ I lisas ette nähtud erisätetes ning komisjoni läbivaatamisaruandes kõnealuse toimeaine kohta. Eelkõige ei kaasne laiendusega direktiivi 91/414/EMÜ I lisa sätetes ette nähtud kasutusparameetrite muutmist.
(5)
Seepärast on püraklostrobiini käsitlevate erisätete muutmine õigustatud.
(6)
Seega on asjakohane direktiivi 91/414/EMÜ vastavalt muuta.
(7)
Käesoleva direktiiviga ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 91/414/EMÜ I lisa muudetakse käesoleva direktiivi lisa kohaselt.
Artikkel 2
Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 3. augustiks 2009. Nad edastavad kõnealuste õigusnormide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Liikmesriigid kohaldavad neid sätteid alates 4. augustist 2009.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 2. aprill 2009

Labels: 0
3
6